കരുവന്നൂര് സഹകരണ ബാങ്ക് തട്ടിപ്പ് കേസ് സിപിഎം നിലപാടില് ശക്തമായ പ്രതിഷേധവുമായി പ്രാദേശിക ഘടകങ്ങള് രണ്ട് പ്രവര്ത്തകര് രാജിവെച്ചു തൃശ്ശൂര് : കരുവന്നൂര് സഹകരണ ബാങ്ക് തട്ടിപ്പില് സിപിഎം സ്വീകരിച്ച നിലപാടില് ശക്തമായ പ്രതിഷേധവുമായി പ്രാദേശിക ഘടകങ്ങള്. ഇരിങ്ങാലക്കുട മുന് കൗണ്സിലറായ ബ്രാഞ്ച് സെക്രട്ടറി അടക്കം രണ്ട് പേര് രാജിവെച്ചു. മാടായിക്കോണം സ്കൂള് ബ്രാഞ്ച് സെക്രട്ടറി പി.വി പ്രജീഷ്, ബ്രാഞ്ച് അംഗം കെ. എ പ്രഭാകരന് എന്നിവരാണ് രാജിവെച്ചത്. ഡിവൈഎഫ്ഐ ഉള്പ്പെടെയുള്ള പോഷക സംഘടനകളിലെ നിരവധി പ്രവര്ത്തകരും പ്രതിഷേധവുമായി രംഗത്ത് എത്തുന്നുണ്ട്. സഹകരണ ബാങ്ക് തട്ടിപ്പില് കുറ്റക്കാരായ പ്രവര്ത്തകരെ സംരക്ഷിക്കുന്ന നയമാണ് സിപിഎം നേതൃത്വം തുടക്കം മുതല് സ്വീകരിച്ചത്. ഇതാണ് പ്രവര്ത്തകരില് പ്രതിഷേധത്തിന് കാരണമായത്. പ്രതികളെ സംരക്ഷിക്കുന്ന നയം തെറ്റാണെന്ന് ചൂണ്ടിക്കാട്ടി രംഗത്ത് എത്തിയ സിപിഎം പ്രവര്ത്തകരെ പാര്ട്ടി അന്യായമായി പുറത്താക്കിയിരുന്നു. ഇതും പ്രവര്ത്തകരില് നേതൃത്വത്തിനെതിരെ ശക്തമായ പ്രതിഷേധത്തിന് കാരണമായിട്ടുണ്ട്. നേതൃത്വത്തിന്റെ തെറ്റ് ചൂണ്ടിക്കാട്ടിയതിനെ തുടര്ന്ന് മാടായിക്കോണം മുന് ബ്രാഞ്ച് സെക്രട്ടറിയും അംഗവുമായ സുജേഷ് കണ്ണാട്ടിനെ പാര്ട്ടി നേരത്തെ പുറത്താക്കിയിരുന്നു. സംഭവത്തില് കുറ്റക്കാര്ക്കെതിരെ ശക്തമായ നടപടി ആവശ്യപ്പെട്ട് പ്രതിഷേധിക്കുകയും, മുഖ്യമന്ത്രിയുള്പ്പെടെയുള്ളവര്ക്ക് സുജേഷ് പരാതി നല്കുകയും ചെയ്തിരുന്നു. ഇതേ തുടര്ന്നാണ് സുജേഷിനെ പുറത്താക്കിയത്. ഇതിലും പ്രാദേശിക ഘടകങ്ങളില് നിന്നും ശക്തമായ പ്രതിഷേധം ഉയര്ന്നിരുന്നു.